CELEX: 52009XG1211(03)
Language: bg
Date: 2009-11-27 00:00:00
Title: Заключения на Съвета от 27 ноември 2009 година относно медийната грамотност в цифрова среда

11.12.2009   
            
            
               BG
            
            
               Официален вестник на Европейския съюз
            
            
               C 301/12
            
         Заключения на Съвета от 27 ноември 2009 година относно медийната грамотност в цифрова среда
   2009/C 301/09
   СЪВЕТЪТ
   
                
            
            
               ПОТВЪРЖДАВА ОТНОВО подхода на политиката по този въпрос, набелязан в Заключенията на Съвета относно европейски подход към медийната грамотност в цифрова среда от 21—22 май 2008 г. (1)
               
            
         
                
            
            
               ПРИВЕТСТВА препоръката на Комисията от 20 август 2009 г. относно медийната грамотност в цифрова среда за по-конкурентоспособна аудиовизуална индустрия и индустрия на съдържанието и за приобщаващо общество на знанието, и по-специално:
               
                           —
                        
                        
                           поставянето на акцент върху активното участие на индустрията, включително на всички видове медии, в процеса на стимулиране на инициативите за медийна грамотност;
                        
                     
                           —
                        
                        
                           изтъкването на ролята на образователната система за насърчаване на медийната грамотност — способността на хората да си осигуряват достъп до медиите, да разбират, критично да оценяват, да създават и предават медийно съдържание — в контекста на стратегиите на държавите-членки за учене през целия живот;
                        
                     
                           —
                        
                        
                           намеренията на Комисията за насърчаване на по-широк консенсус по въпросите на медийната грамотност, за подкрепа на анализа и обмена на добри практики между държавите-членки и за разработване на механизми, с чиято помощ държавите-членки и Комисията да отчитат нивата на медийна грамотност в Европа;
                        
                     
         ИЗТЪКВА СЛЕДНИТЕ ДОПЪЛНИТЕЛНИ СЪОБРАЖЕНИЯ:
   
               —
            
            
               от решаващо значение в процеса на стимулиране на медийната грамотност е да се признае фактът, че дигиталната революция доведе със себе си значителни преимущества и възможности, с които обогати живота на хората по отношение на способностите им за комуникация, учение и творчество и трансформира организацията на обществото и икономиката. Отговорното и информирано използване на нови технологии и нови медии изисква гражданите да осъзнават съществуващите рискове и да зачитат съответните правни разпоредби, но политиките на медийна грамотност следва да разглеждат тези въпроси в контекста на едно като цяло позитивно послание;
            
         
               —
            
            
               макар и в действителност да е вярно, че медийната индустрия играе решаваща роля за стимулирането на медийната грамотност, важно е да се подчертае независимостта на медиите и фактът, че държавите-членки прилагат различни подходи за насърчаване на развитието на добри практики и стандарти в медийната индустрия, където саморегулирането или съвместното регулиране са само две от няколкото възможни решения. Също така е важно да се вземат предвид многобройните инициативи в областта на медийната грамотност, които вече се осъществяват от медийната индустрия, както и от културните институции, неправителствените организации и от доброволческия сектор, както и по-нататъшното стимулиране на такива инициативи;
            
         
               —
            
            
               при стимулирането на медийната грамотност следва да се обърне особено внимание на факта, че различните групи в обществото имат различни потребности и поведение, както и различаващи се възможности за достъп до медиите. Така например децата и младите хора често притежават естествена готовност да използват новите медии и да си служат с нови технологии, докато възрастните може да притежават по-голям натрупан опит, който да допринася за един по-критичен поглед върху медийното съдържание. Стратегиите за подобряване на медийната грамотност трябва да отчитат напълно всички подобни различия и да насърчават комуникацията между различните обществени групи и интереси. В същото време държавите-членки следва да продължат да изтъкват и укрепват стратегиите за разширяване на разпространението и достъпността на технологиите в полза на гражданите;
            
         
               —
            
            
               образователната система, включително формалното, самостоятелното и неформалното учене, може да изиграе важна роля за изграждането и подобряването на медийната грамотност, както и за творчеството и потенциала за иновации, сред всички членове на обществото, особено децата и младите хора, които от своя страна могат да играят важна роля при предаването на тези умения на семействата си. В контекста на образователната политика се припомня, че Препоръката на Европейския парламент и на Съвета от 18 декември 2006 г. относно ключовите компетентности за учене през целия живот се позовава inter alia на „цифрова компетентност“ и „културни познания и умения за изразяване“ като две ключови компетентности. Държавите-членки, които развиват медийна грамотност в контекста на образованието, следва в тази си дейност надлежно да отчитат референтната рамка, установена с препоръката от 2006 г. Освен това Програмата за учене през целия живот би могла да послужи като способстващ фактор за стимулирането на медийната грамотност;
            
         
               —
            
            
               независимо от факта, че медийната грамотност е динамична и развиваща се концепция, както и че общото разбиране на тази концепция се влияе от културни, технологични и индустриални различия и от различия между поколенията, също така е ясно, че с развитието на глобалната интернет мрежа като основна част от комуникационната инфраструктура, гражданите на Европа и на останалата част от света все по-често са изправени пред и живеят в медийна среда, която има сходни характеристики. Поради това следва да бъде възможно и е важно постепенно да се разработят критерии за оценка на нивата на медийна грамотност, както се предлага в член 26 от Директивата за аудиовизуалните медийни услуги, като същевременно се вземе предвид, че тези критерии и оценки трябва да отразяват различните предпоставки в държавите-членки. Държавите-членки и Комисията се насърчават да сътрудничат пълноценно за изпълнението на тази задача.
            
         ПРИКАНВА КОМИСИЯТА И ДЪРЖАВИТЕ-ЧЛЕНКИ, в границите на съответната им компетентност, надлежно да вземат предвид настоящите заключения, наред със заключенията от 21—22 май 2008 г., при разработването на своите политики в областта на медийната грамотност.
   
      (1)  ОВ C 140, 6.6.2008 г., стр. 8.